奉酬揚州劉舍人見寄之作
作者：歐陽修
朝代：宋

paragraphs: 別君今幾時，歲月如插羽。
悠悠寢與食，忽忽朝復暮。
紛紛竟何爲，凜凜還自懼。
朝廷無獻納，倉廩徒耗蠹。
風霜苦見侵，衰病日增故。
江湖豈不思，懇悃布已屢。
美哉廣陵公，風政傳道路。
優游侍從臣，左右天子顧。
君來一何遲，我請亦有素。
何當兩還分，尚冀一相遇。
把手或未能，尺書幸時寓。